Sundby satset alt på OL – nå endrer han oppskrift
– Jeg har ikke trivdes med ikke å gå jevnt fort i år. Det har jeg lyst til å gjøre igjen neste år, sier Sundby. Røa-løperen fikk med seg to gull og ett sølv fra OL i Pyeongchang. Etter femmila lørdag tok han seg god tid til å snakke med pressen. – Jeg reiser hjem fra et veldig kontrastfylt OL. Jeg har hatt noen av de aller råeste dagene mine på idrettsarenaen i løpet av OL, og det kommer jeg til å ta med meg resten av livet. Og så har det vært nedturer, det er litt sånn idrettslivet er. Jeg har vært fryktelig skuffet ved to anledninger, også har jeg vært fantastisk glad ved tre anledninger, oppsummerer Sundby. – Jeg har vært i min beste form denne sesongen i OL, og det har jeg klart å treffe godt med. Onsdagen her med Johannes var helt utrolig. Det er den råeste dagen jeg har hatt på idrettsarenaen i livet, og jeg har tross alt gjort litte grann. Sundby har ikke evaluert noe av denne sesongen ennå, men én konklusjon har han kommet til. Det blir endringer foran neste sesong. – Det var en ny opplevelse, og det var noe dritt. Så jeg ønsker å være tilbake der jeg skal gå jevnt gode skirenn og trives best med det, sier Sundby. Sundby kuttet 250 treningstimer foran sesongen Han har én seier i verdenscupen denne sesongen, da han gikk raskest opp monsterbakken under avslutningen av Tour de Ski. Forrige sesong vant han fem verdenscuprenn. Denne sesongen har alt fokus vært rettet mot OL, og spesielt 15 kilometeren. Der ble han nummer fire, 1,9 sekunder bak bronseplassen. – Det seiler opp veldig mange unge gode skiløpere her, som det skal bli spennende å fighte videre med. Jeg tror dessverre ikke det finnes noen anledning til å hvile om man vil henge med i dette gamet. PS! Martin Johnsrud Sundby stiller til start på verdenscuprennet, 15 km klassisk, i Lahti til helgen.
Denne sesongen la Martin Johnsrud Sundby (33) om treningen for å spisse formen inn mot OL. Nå vil han gå tilbake til å vinne «hele tiden».